Skleroderma

Skleroderma ialah penyakit autoimun yang boleh mengakibatkan perubahan pada kulit, saluran darah, otot dan organ dalaman. Penyakit ini boleh menyerang secara setempat pada kulit atau melibatkan organ lain juga. Gejala yang mungkin berlaku termasuklah kawasan kulit yang menebal, kekakuan, rasa letih, dan aliran darah yang lemah ke jari tangan atau kaki yang terdedah dengan suhu yang sejuk. Satu sindrom klasik yang dikenali sebagai sindrom CREST, boleh mengakibatkan mendapan kalsium, sindrom Raynaud, masalah esofagus, penebalan kulit jari tangan dan kaki, dan kawasan saluran darah kecil yang mengembang.

Punca kepada penyakit ini secara umum adalah tidak diketahui; namun, ia disyaki adalah disebabkan oleh tindak balas imun yang tidak normal. Faktor yang mendorong risiko kepada penyakit ini termasuklah sejarah keluarga, faktor genetik tertentu, dan pendedahan kepada silika. Mekanisme asas melibatkan pertumbuhan tisu penghubung yang tidak normal ekoran daripada sistem imun yang menyerang tisu sihat. Diagnosis adalah berdasarkan simptom, disokong oleh biopsi kulit atau ujian darah.

Walaupun tiada rawatan khusus untuk penyakit ini, rawatan yang dijalankan selalunya adalah untuk merawat gejala. Ubat-ubatan yang digunakan termasuk kortikosteroid, methotrexate, dan ubat anti-radang bukan steroid (NSAIDs). Keberkesanan rawatan adalah bergantung pada tahap penyakit. Mereka yang mempunyai penyakit setempat biasanya mempunyai jangka hayat yang normal. Bagi mereka yang mempunyai penyakit sistemik, jangka hayat tipikal adalah kira-kira 11 tahun dari permulaan. Kematian selalunya disebabkan oleh komplikasi paru-paru, gastrousus atau jantung.

 Rujukan 

Category:Rheumatologi
Category:Kesihatan
Category:Translated from MDWiki